ปัจจัยความเสี่ยง

การดำเนินธุรกิจ ของบริษัท ต้องเผชิญกับปัจจัยความเสี่ยงต่าง ๆ
ซึ่งความเสี่ยงดังกล่าวประกอบด้วย ความเสี่ยงจากภาวะตลาด
ความเสี่ยงในการดำเนินงานของธุรกิจโดยทั่วไปและความเสี่ยงจากการให้สินเชื่อของบริษัท
ซึ่งอาจส่งผลกระทบอย่างมีนัยสำคัญต่อผลการดำเนินงาน สินทรัพย์
และการคงสภาพคล่องทางการเงินของบริษัทได้ อย่างไรก็ตามอาจมีความเสี่ยงอื่นๆ ซึ่งบริษัท
ไม่อาจทราบได้ในขณะนี้
หรือบริษัทเห็นว่าอาจจะไม่มีผลกระทบอย่างมีนัยสำคัญต่อผลประกอบการหรือการดำเนินธุรกิจของบริษัท

ปัจจัยความเสี่ยงจากภาวะตลาด

ความเสี่ยงจากการเปลี่ยนแปลงของอัตราดอกเบี้ย

ความเสี่ยงอันเกิดจากอัตราดอกเบี้ยอาจมีผลกระทบต่อผลการดำเนินงานของ KTC
เมื่ออัตราดอกเบี้ยสูงขึ้นจะทำให้ KTC มีต้นทุนการเงินที่เพิ่มขึ้นเช่นกัน KTC
ตระหนักดีถึงผลกระทบดังกล่าว จึงมีนโยบายเพื่อรองรับและป้องกันความเสี่ยงที่อาจเกิดขึ้น
โดยการบริหารต้นทุนของเงินทุนและกระจายความเสี่ยงของแหล่งที่มาของเงินทุนโดยมีการจัดหาจากหลายแหล่ง
ดังเช่น ในปี 2549 ที่ผ่านมามีการคาดการณ์ไว้ว่าอัตราดอกเบี้ยจะสูงขึ้น KTC
จึงได้ออกตราสารหนี้หลายชุดเป็นระยะๆตลอดปีโดยตราสารหนี้ดังกล่าวมีอัตราดอกเบี้ยที่คงที่เพื่อให้สอดคล้องกับโครงสร้างสินทรัพย์ของ
KTC และเพื่อบริหารความเสี่ยงที่อาจเกิดจากอัตราดอกเบี้ยที่สูงขึ้น

ความเสี่ยงจากความไม่เพียงพอของเงินทุนหมุนเวียน

KTC มีนโยบายที่จะรักษาฐานะของเงินกองทุนที่เพียงพอสำหรับการขยายตัวของลูกหนี้
เพื่อป้องกันปัญหาความไม่เพียงพอของเงินทุนหมุนเวียน KTC จึงมีมาตรการจัดการสภาพคล่อง
โดยการใช้แบบจำลองเพื่อประเมินฐานะสภาพคล่องของบริษัท ทั้งในระยะสั้นและระยะยาว
เพื่อให้การจัดหาเงินทุนมีความสอดคล้องกับลูกหนี้ของ KTC และมีการใช้แหล่งเงินทุนที่หลากหลาย
โดย KTC ได้ทำสัญญาเงินกู้ในวงเงินทั้งสิ้น 13,000 ล้านบาท และเงินกู้เบิกเกินบัญชีวงเงิน 30
ล้านบาท (Overdraft) กับธนาคารกรุงไทย ซึ่งจะใช้เป็นแหล่งสำรองเงินทุนสนับสนุน

ณ วันที่ 31 ธันวาคม 2549 นอกจากหุ้นกู้ระยะยาวจำนวน 11,500 ล้านบาท
(รวมส่วนของหุ้นกู้ระยะยาวที่ถึงกำหนดชำระภายในหนึ่งปีจำนวน 5,500 ล้านบาท)
หุ้นกู้ระยะสั้นมีกำหนดชำระภายใน 1 ปี จำนวน 1,500 ล้านบาท
บริษัทยังมีเงินกู้ยืมจากสถาบันการเงินอื่นจำนวน 20,294 ล้านบาท
และเงินกู้ยืมจากธนาคารกรุงไทยจำนวน 500 ล้านบาท (โปรดอ่านรายละเอียดเพิ่มเติมหัวข้อ
3.8.3 การจัดหาแหล่งเงินทุน) โดยมีการคิดอัตราดอกเบี้ยตามภาวะการเปลี่ยนแปลงตลาดเงิน
และจากปริมาณวงเงินกู้ยืมที่บริษัทได้รับจากสถาบันการเงินต่างๆ
ทำให้บริษัทเชื่อมั่นว่าบริษัทจะมีเงินทุนหมุนเวียนเพียงพอต่อการดำเนินงานของบริษัท
นอกจากนี้ยังมีทุนที่ออกและชำระแล้วเพิ่มขึ้นเป็น 2,573 ล้านบาท

ความเสี่ยงจากอัตราแลกเปลี่ยนสกุลเงิน

เนื่องจากแหล่งเงินทุนของ KTC ส่วนใหญ่มาจากตลาดทุนและสถาบันการเงินภายในประเทศ
และเงินกู้ร่วมในสกุลเงินเยนได้มีการทำสัญญาแลกเปลี่ยนเงินตราต่างประเทศและอัตราดอกเบี้ย
(Currency and interest rate swap contract) ไว้ทั้งจำนวนแล้ว
ทำให้ไม่เกิดความเสี่ยงจากอัตราแลกเปลี่ยนสกุลเงินในส่วนนี้

ปัจจัยความเสี่ยงในการดำเนินงานของบริษัท 

ความเสี่ยงจากการสูญหายของข้อมูล

ในการประกอบธุรกิจและดำเนินงานของ KTC จำเป็นต้องอาศัยฐานข้อมูลขนาดใหญ่เกี่ยวกับลูกค้า
และข้อมูลรายการธุรกรรมทางการเงินที่ถูกต้องและเชื่อถือได้ ดังนั้นเพื่อป้องกันความเสี่ยงต่างๆ
ที่อาจเกิดขึ้นจากการรั่วไหลของข้อมูลที่เป็นความลับหรือการที่ข้อมูลเสียหายอันเนื่องมาจากอุบัติเหตุ
หรือมีผู้จงใจทำลายข้อมูล หรือความผิดพลาดที่เกิดจากระบบ KTC
จึงมีมาตรการที่รัดกุมและแน่นหนาในการรักษาข้อมูลของลูกค้า
โดยให้สิทธิเฉพาะบุคคลที่ได้รับอนุญาตเท่านั้นที่จะสามารถเข้าถึงข้อมูลของบริษัทได้ และนอกจากนี้
KTC ยังได้ว่าจ้างบริษัทภายนอกซึ่งเป็นผู้เชี่ยวชาญทางด้านระบบเทคโนโลยีสารสนเทศ (Certegy
เเละ KCS) ในการเก็บข้อมูลสำรองของ KTC
เพื่อป้องกันและรักษาฐานข้อมูลไว้ในกรณีที่ข้อมูลหลักถูกทำลายไป

ความเสี่ยงจากการออกนโยบายของรัฐบาล

กระทรวงการคลังได้ออกประกาศอนุญาตให้ประกอบธุรกิจบัตรเครดิตและสินเชื่อบุคคลโดยให้การประกอบธุรกิจดังกล่าวอยู่ภายใต้ประกาศคณะปฏิวัติ
ฉบับที่ 58
ซึ่งได้มอบอำนาจให้ธนาคารแห่งประเทศไทยเป็นผู้ควบคุมดูแลการประกอบธุรกิจบัตรเครดิตและสินเชื่อบุคคล
โดยธนาคารแห่งประเทศไทยได้ออกประกาศเกี่ยวกับข้อกำหนดและหลักเกณฑ์ในการประกอบธุรกิจดังกล่าว
ซึ่งรวมถึงการกำหนดอัตราดอกเบี้ยขั้นสูงสุด การคิดค่าธรรมเนียมต่างๆ
และการกำหนดคุณสมบัติของผู้ถือบัตรเครดิตและผู้ใช้บริการสินเชื่อบุคคล
ซึ่งประกาศต่างๆที่ได้ออกมาหรือกำลังจะออกโดยรัฐบาลล้วนแต่เป็นสิ่งที่ KTC
จะต้องยึดถือและปฏิบัติตาม ทั้งนี้
KTCได้เปลี่ยนแปลงและปรับตัวตลอดเวลาเพื่อดำเนินตามนโยบายสำหรับการให้บริการรูปแบบต่างๆ
ในทางที่สอดคล้องกับนโยบายของภาครัฐ
ดังที่บริษัทสามารถดำเนินงานและปฏิบัติตามเงื่อนไขของประกาศของกระทรวงการคลังและธนาคารแห่งประเทศไทยที่เกี่ยวข้องกับธุรกิจบัตรเครดิตและธุรกิจสินเชื่อบุคคลด้วยดีเสมอมา

ความเสี่ยงอันเกิดจากการไม่ปฏิบัติตามสัญญาของ ธนาคารกรุงไทย จำกัด (มหาชน) (KTB)

KTC ได้ทำสัญญาที่มีระยะเวลา 15 ปีกับ KTB ซึ่งมีฐานะเป็นผู้ถือหุ้นรายใหญ่ของ KTC
โดยในสัญญาดังกล่าว KTB มีภาระผูกพันที่จะต้องให้การสนับสนุน KTC
ทางด้านระบบงานและงานด้านบริการต่างๆ ข้อตกลงดังกล่าวทำให้ KTC
สามารถใช้เครือข่ายสาขาของ KTB ในการรับชำระเงินรวมทั้งบริการอื่นๆ เช่น การใช้ตู้ ATM
อีกทั้ง KTC ยังสามารถร่วมใช้ระบบงานเทคโนโลยีสารสนเทศกับ KTB ได้ ในขณะเดียวกัน KTC
จะต้องจ่ายค่าบริการสำหรับงานบริการด้านงานสนับสนุนซึ่งกำหนดตามอัตราตลาด ทั้งนี้ KTC
เชื่อว่าความเสี่ยงที่อาจเกิดจากการไม่ปฏิบัติตามสัญญาของ KTB นั้นมีน้อย นอกจากนี้ KTC
ยังได้รับการสนับสนุนด้านระบบปฏิบัติงานจากผู้สนับสนุนรายอื่นๆอีก อีกทั้ง KTC
ยังมีความสามารถในการขยายจำนวนของสมาชิกผ่านช่องทางที่หลากหลาย
สำหรับการชำระหนี้สินเชื่อ KTC มีทางเลือกให้แก่สมาชิกหลายทางด้วยกัน
โดยการเพิ่มจุดบริการหลายแห่ง และในการใช้ระบบงานเทคโนโลยีสารสนเทศ KTC
ได้อาศัยระบบงานจาก KTB เพียงบางส่วนเท่านั้น สำหรับระบบงานที่เป็นระบบหลัก KTC
ได้ว่าจ้างผู้เชี่ยวชาญระดับสากลคือ Certegy เป็นผู้ให้บริการ
ดังนั้นในกรณีที่เกิดเหตุขัดข้องจากระบบปฏิบัติงานของ KTB ก็จะไม่ส่งผลกระทบอย่างมีนัยสำคัญกับ
KTC

นอกจากนี้ KTB ยังได้ทำสัญญากับ KTC
ในสัญญาว่าจ้างบริหารธุรกิจบัตรเครดิตและสัญญาว่าจ้างบริหาร call center ทำให้ KTC
ได้รับค่าธรรมเนียมในการดำเนินการให้บริการดังกล่าว ดังนั้นโอกาสที่ KTB
เลิกสัญญาดังกล่าวจึงมีน้อย
และถึงแม้เกิดเหตุการณ์ดังกล่าวขึ้นก็คาดว่าจะไม่มีผลกระทบต่อผลประกอบการของ KTC
อย่างมีนัยสำคัญ
เพราะรายได้จากค่าธรรมเนียมภายใต้สัญญาข้างต้นนั้นเป็นส่วนน้อยเมื่อเปรียบเทียบกับรายได้รวมของ
KTC (รายละเอียดสรุปของสัญญาว่าจ้างบริหารธุรกิจบัตรเครดิต โปรดดูข้อ 11
รายการระหว่างกัน)

ความเสี่ยงจากการเพิ่มขึ้นของจำนวนคู่แข่งขัน

การเพิ่มขึ้นของธนาคารรายย่อยทั้งที่เกิดจากการรวมกัน และ/หรือ
การยกระดับของบริษัทเงินทุนหรือเครดิตฟองซิเอร์หรือเกิดจากการรวมตัวกันของธนาคารต่างชาติและธนาคารในประเทศ
สถาบันการเงินเหล่านี้ได้ขยายบทบาทไปสู่ตลาดสินเชื่อเพื่อผู้บริโภครายย่อย KTC
ตระหนักว่าในสภาวะที่มีการแข่งขันสูงเช่นนี้อาจนำไปสู่การแข่งขันด้านราคา
หรือการแย่งชิงฐานลูกค้าของแต่ละบริษัท
ซึ่งสถานการณ์เช่นนี้อาจก่อให้เกิดผลกระทบต่อจำนวนฐานลูกค้าเดิมและผลกำไรของ KTC
อย่างไรก็ตามเนื่องมาจากความมีเอกลักษณ์เฉพาะตัวและความเชี่ยวชาญในด้านการดำเนินธุรกิจประเภทสินเชื่อเพื่อผู้บริโภคสำหรับตลาดในประเทศไทย
ทำให้ KTC อยู่ในฐานะที่ได้เปรียบกว่าบริษัทคู่แข่งรายใหม่ที่ต้องใช้เวลาในการศึกษาตลาด อีกทั้ง
KTC ยังคงรักษาระดับเพื่อให้อยู่ในชั้นแนวหน้าเสมอ KTC
จึงมีความแข็งแกร่งและไม่น่าที่จะได้รับผลกระทบอย่างมีนัยสำคัญท่ามกลางสภาพแวดล้อมที่มีการแข่งขันสูงทั้งในระยะสั้นและระยะยาว

ปัจจัยความเสี่ยงจากการให้สินเชื่อของบริษัท 

ความเสี่ยงด้านเครดิตสำหรับลูกค้าสินเชื่อ

เป็นความเสี่ยงด้านการให้กู้ยืม ทั้งในกรณีที่เป็นลูกหนี้บัตรเครดิต ลูกหนี้สินเชื่อบุคคล
และลูกหนี้สินเชื่อเจ้าของกิจการ เกิดขึ้นเนื่องจากลูกค้าไม่สามารถชำระคืนเงินกู้
หรือไม่สามารถปฏิบัติตามเงื่อนไขได้ KTC
ให้ความสำคัญกับกระบวนการจัดอันดับเครดิตสำหรับลูกค้าสินเชื่อ
ทั้งนี้เพื่อป้องกันการเกิดความเสี่ยงด้านหนี้เสีย โดย KTC
มีมาตรการในการบริหารความเสี่ยงที่มีประสิทธิภาพสูง และสามารถปฏิบัติได้จริง

ทั้งนี้ขั้นตอนในการอนุมัติสินเชื่อบัตรเครดิตและสินเชื่อบุคคลนั้นจะผ่านการพิจารณาอย่างละเอียดรอบคอบโดยอาศัยทั้ง
Statistical Scoring Model และนักวิเคราะห์ผู้มีประสบการณ์
โมเดลในการจัดอันดับนี้จะมีการเปลี่ยนแปลงแก้ไขอย่างสม่ำเสมอเพื่อให้เหมาะสมกับสภาวการณ์ต่างๆที่เป็นปัจจุบัน
นอกจากนี้ในขั้นตอนของการอนุมัติต้องผ่านการตรวจสอบหลายขั้นตอนจากฝ่ายงานที่เกี่ยวข้องเพื่อการตัดสินใจที่เหมาะสมและลดโอกาสการทุจริตที่อาจเกิดขึ้น
ส่วนในการอนุมัติสินเชื่อเจ้าของกิจการ KTC ได้นำ Check-and-Balance Model มาใช้
โดยเจ้าหน้าที่สินเชื่อจะทำหน้าที่นำเสนอผลิตภัณฑ์ KTC Million แก่ลูกค้า
แต่การอนุมัติสินเชื่อแต่ละรายจะต้องผ่านการพิจารณาจากนักวิเคราะห์ทางด้านสินเชื่อที่มีความเชี่ยวชาญเฉพาะด้าน

KTC ให้ความสำคัญทางด้านการบริหารความเสี่ยง
โดยมีการวางระบบดูแลและควบคุมความเสี่ยงในทุกธุรกิจของ KTC ไม่ว่าจะเป็นธุรกิจที่ KTC
ดำเนินงานอยู่ในปัจจุบันและธุรกิจอื่นๆ ที่กำลังจะเปิดดำเนินงานในอนาคต นอกเหนือจากที่ KTC
ใช้ขั้นตอนการตรวจสอบจากภายในบริษัทแล้ว ในอีกด้านหนึ่ง KTC
ยังได้ทำการตรวจสอบข้อมูลลูกค้ากับบริษัท ข้อมูลเครดิตแห่งชาติ จำกัด (National Credit
Bureau หรือ NCB) เพื่อจัดการดูแลควบคุมความเสี่ยงรวมในทุกด้าน
เป็นการลดระดับความเสี่ยงที่อาจจะเกิดขึ้นกับบริษัทเพิ่มขึ้นอีกระดับหนึ่งด้วย
ทำให้เชื่อมั่นได้ว่าความเสี่ยงด้านเครดิตที่อาจเกิดขึ้นนั้นไม่มีนัยสำคัญต่อผลประกอบการโดยรวมของบริษัท

ความเสี่ยงจากการทุจริตบัตรเครดิต

ในปี 2549 KTC
มีค่าใช้จ่ายจากการใช้บัตรโดยทุจริตและการใช้บัตรเครดิตปลอมมีมูลค่าความเสียหายทั้งสิ้น 24
ล้านบาท ซึ่งคิดเป็นร้อยละ 0.09 ของสินเชื่อรวมบัตรเครดิตของ KTC
เพื่อป้องกันความเสี่ยงและเพื่อลดความเสียหายดังกล่าว KTC
จึงได้วางแผนที่จะพัฒนาทั้งบัตรเครดิตและเครื่อง Electronic Data Capture (EDC)
ไปสู่ชิพเทคโนโลยี ซึ่งได้มีการนำมาใช้อย่างแพร่หลายในภูมิภาคอื่น
และพิสูจน์ได้ถึงประสิทธิภาพในการลดความเสี่ยงจากการทุจริตบัตร

ในระหว่างที่ระบบชิพเทคโนโลยียังไม่เสร็จสมบูรณ์นั้น KTC
ได้กำหนดกระบวนการในการตรวจสอบความถูกต้องของข้อมูล ซึ่ง KTC
เชื่อมั่นในระบบสารสนเทศที่ใช้ในการตรวจสอบและป้องกันการใช้บัตรเครดิตดังกล่าว
รวมทั้งพนักงานที่ได้รับการฝึกอบรมอย่างต่อเนื่องสามารถตรวจสอบการใช้บัตรเครดิตโดยทุจริตหรือโดยบุคคลอื่นที่มิใช่เจ้าของบัตรได้
ปัจจุบันนี้ไม่มีเหตุผลใดที่ทำให้ KTC
เชื่อว่าค่าใช้จ่ายของบริษัทที่เกิดจากการใช้บัตรเครดิตโดยทุจริตจะเพิ่มขึ้นอย่างมีนัยสำคัญ

ความเสี่ยงจากการที่บริษัทอาจไม่ได้รับชำระหนี้สินเชื่อ

KTC มีความเสี่ยงจากการที่ลูกค้าไม่ชำระหนี้คืนค่อนข้างตํ่า เนื่องจากลูก ค้าสินเชื่อส่วนใหญ่ของ
KTC เป็นสินเชื่อรายย่อยซึ่งโดยปกติจะมีการจำกัดความเสี่ยงไว้อยู่แล้ว ดังนั้น KTC
จึงรับความเสี่ยงที่ตํ่าแม้ในกลุ่มลูกค้าที่มีมูลค่าหนี้สูง
นอกจากนี้ธุรกิจสินเชื่อเพื่อผู้บริโภคหรือสินเชื่อรายย่อยยังคงมีอัตราการขยายตัวในระดับสูงและยังเป็นที่ต้องการอย่างมากของตลาด
อีกทั้งมีกลุ่มลูกค้าที่หลากหลาย มีลักษณะเฉพาะกลุ่มที่แตกต่างกัน หาก KTC
สามารถให้สินเชื่อรายย่อยในแต่ละกลุ่มที่มีคุณลักษณะที่ต่างกันก็ย่อมเป็นการกระจายความเสี่ยงของกลุ่มลูกค้า
มีผลให้โอกาสเกิดหนี้เสียน้อยลงไปด้วย